Κοινή θέση (ΕΚ) αριθ. 49/2002

η οποία καθορίστηκε από το Συμβούλιο στις 25 Ιουνίου 2002

για την έκδοση της οδηγίας 2002/.../ΕΚ του Ευρωπαϊκού Κοινοβουλίου και του Συμβουλίου, της ..., για την τροποποίηση της οδηγίας 92/6/ΕΟΚ του Συμβουλίου σχετικά με την εγκατάσταση και τη χρήση διατάξεων περιορισμού της ταχύτητας σε ορισμένες κατηγορίες οχημάτων με κινητήρα στην Κοινότητα

(2002/C 228 E/02)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητας και ιδίως το άρθρο 71,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αφού ζητήθηκε η γνώμη της Επιτροπής των Περιφερειών,

Αποφασίζοντας με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Η ασφάλεια των μεταφορών και τα σχετικά με τις μεταφορές περιβαλλοντικά ζητήματα είναι ζωτικής σημασίας για την εξασφάλιση βιώσιμης κινητικότητας.

(2) Η χρησιμοποίηση διατάξεων περιορισμού της ταχύτητας στις κατηγορίες βαρέων οχημάτων με κινητήρα είχε θετικά αποτελέσματα στην ασφάλεια των μεταφορών και συνέβαλε στην προστασία του περιβάλλοντος.

(3) Η οδηγία 92/6/ΕΟΚ του Συμβουλίου(4) προβλέπει ότι, λαμβάνοντας υπόψη τις τεχνικές δυνατότητες και την εμπειρία των κρατών μελών, οι απαιτήσεις σχετικά με την εγκατάσταση και τη χρήση διατάξεων περιορισμού της ταχύτητας θα μπορούσαν να επεκταθούν στα ελαφρά επαγγελματικά οχήματα.

(4) Η επέκταση του πεδίου εφαρμογής της οδηγίας 92/6/ΕΟΚ σε οχήματα άνω των 3,5 τόνων που προορίζονται για τη μεταφορά εμπορευμάτων ή επιβατών ήταν ένα από τα μέτρα που συνέστησε το Συμβούλιο στο ψήφισμά του της 26ης Ιουνίου 2000 για την ενίσχυση της οδικής ασφάλειας(5), σύμφωνα με την ανακοίνωση της Επιτροπής της 20ής Μαρτίου 2000 για τις προτεραιότητες της οδικής ασφάλειας στην Ευρωπαϊκή Ένωση.

(5) Είναι σκόπιμο να επεκταθεί το πεδίο εφαρμογής της οδηγίας 92/6/ΕΟΚ στα οχήματα με κινητήρα της κατηγορίας M2, στα οχήματα της κατηγορίας M3 μέγιστου βάρους άνω των 5 τόνων αλλά ίσου ή κατωτέρου των 10 τόνων και στα οχήματα της κατηγορίας N2.

(6) Δεδομένου ότι οι στόχοι της προβλεπόμενης δράσης, δηλαδή η τροποποίηση των κοινοτικών διατάξεων που αφορούν την εγκατάσταση και τη χρήση συστημάτων περιορισμού της ταχύτητας σε ορισμένες κατηγορίες βαρέων οχημάτων, δεν είναι δυνατόν να επιτευχθούν επαρκώς από τα κράτη μέλη και δύνανται συνεπώς, λόγω των διαστάσεων και των αποτελεσμάτων της προβλεπόμενης δράσης, να επιτευχθούν καλύτερα σε κοινοτικό επίπεδο, η Κοινότητα μπορεί να λάβει μέτρα σύμφωνα με την αρχή της επικουρικότητας που διατυπώνεται στο άρθρο 5 της συνθήκης. Σύμφωνα με την αρχή της αναλογικότητας όπως διατυπώνεται στο εν λόγω άρθρο, η παρούσα οδηγία δεν υπερβαίνει τα αναγκαία όρια για την επίτευξη των στόχων αυτών.

(7) Η οδηγία 92/6/ΕΟΚ θα πρέπει να τροποποιηθεί αναλόγως,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 92/6/ΕΟΚ τροποποιείται ως εξής:

1. Τα άρθρα 1 έως 5 αντικαθίστανται από το ακόλουθο κείμενο: "Άρθρο 1

Για τους σκοπούς της παρούσας οδηγίας, ως 'όχημα με κινητήρα' νοείται κάθε αυτοπροωθούμενο όχημα το οποίο ανήκει στην κατηγορία M2, M3, N2 ή N3 και το οποίο προορίζεται για οδική κυκλοφορία, διαθέτει τέσσερις τουλάχιστον τροχούς και έχει εκ κατασκευής μέγιστη ταχύτητα που υπερβαίνει τα 25 km/h.

Οι κατηγορίες M2, M3, N2 και N3 είναι εκείνες που ορίζονται στο παράρτημα ΙΙ της οδηγίας 70/156/ΕΟΚ(6).

Άρθρο 2

Τα κράτη μέλη λαμβάνουν τα αναγκαία μέτρα ώστε τα οχήματα με κινητήρα των κατηγοριών M2 και M3 που αναφέρονται στο άρθρο 1 να τίθενται σε οδική κυκλοφορία μόνον εφόσον διαθέτουν διάταξη περιορισμού της ταχύτητας ρυθμισμένη ούτως ώστε η ταχύτητά τους να μην υπερβαίνει τα 100 km/h.

Τα οχήματα της κατηγορίας M3 των οποίων το μέγιστο βάρος υπερβαίνει τους 10 τόνους και τα οποία λαμβάνουν άδεια κυκλοφορίας πριν από την ...(7) δύνανται να συνεχίζουν να φέρουν διατάξεις που ρυθμίζουν τη μέγιστη ταχύτητα στα 100 km/h.

Άρθρο 3

1. Τα κράτη μέλη λαμβάνουν τα αναγκαία μέτρα ώστε τα οχήματα με κινητήρα των κατηγοριών N2 και N3 να τίθενται σε οδική κυκλοφορία μόνον εφόσον διαθέτουν διάταξη περιορισμού της ταχύτητας ρυθμισμένη ούτως ώστε η ταχύτητά τους να μην υπερβαίνει τα 90 km/h.

2. Τα κράτη μέλη εξουσιοδοτούνται να απαιτούν η διάταξη περιορισμού της ταχύτητας των οχημάτων που έχουν λάβει άδεια κυκλοφορίας στην επικράτειά τους και προορίζονται αποκλειστικά για τη μεταφορά επικίνδυνων εμπορευμάτων να ρυθμίζεται κατά τρόπον ώστε να μην μπορούν να υπερβαίνουν μια μέγιστη ταχύτητα κατώτερη των 90 km/h.

Άρθρο 4

1. Όσον αφορά τα οχήματα με κινητήρα της κατηγορίας M3 μέγιστου βάρους άνω των 10 τόνων και τα οχήματα με κινητήρα της κατηγορίας N3, τα άρθρα 2 και 3 εφαρμόζονται:

α) στα οχήματα τα οποία έχουν λάβει άδεια κυκλοφορίας από 1ης Ιανουαρίου 1994, από την 1η Ιανουαρίου 1994·

β) στα οχήματα που έχουν λάβει άδεια κυκλοφορίας μεταξύ της 1ης Ιανουαρίου 1988 και της 1ης Ιανουαρίου 1994,

i) από την 1η Ιανουαρίου 1995, προκειμένου για οχήματα που εκτελούν τόσο εθνικές όσο και διεθνείς μεταφορές·

ii) από την 1η Ιανουαρίου 1996, προκειμένου για οχήματα που εκτελούν αποκλειστικά εθνικές μεταφορές.

2. Όσον αφορά τα οχήματα με κινητήρα της κατηγορίας M2, τα οχήματα της κατηγορίας M3 μέγιστου βάρους άνω των 5 τόνων αλλά ίσου ή κατώτερου των 10 τόνων και τα οχήματα της κατηγορίας N2, τα άρθρα 2 και 3 εφαρμόζονται το αργότερο:

α) στα οχήματα τα οποία λαμβάνουν άδεια κυκλοφορίας από ...(8), από την ...(9)·

β) στα οχήματα που συμμορφούνται με τις οριακές τιμές που αναφέρονται στην οδηγία 88/77/ΕΟΚ(10) και λαμβάνουν άδεια κυκλοφορίας μεταξύ της 1ης Οκτωβρίου 2001 και της ...(11),

i) από την ...(12), προκειμένου για οχήματα που εκτελούν τόσο εθνικές όσο και διεθνείς μεταφορές·

ii) από την ...(13), προκειμένου για οχήματα που εκτελούν αποκλειστικά εθνικές μεταφορές.

3. Επί τρία έτη κατ' ανώτατο όριο από ...(14) κάθε κράτος μέλος δύναται να εξαιρέσει από την εφαρμογή των άρθρων 2 και 3 τα οχήματα της κατηγορίας M2 και της κατηγορίας N2 μέγιστου βάρους άνω των 3,5 τόνων αλλά ίσου ή κατωτέρου των 7,5 τόνων, τα οποία έχουν καταχωρηθεί στο εθνικό μητρώο και δεν κυκλοφορούν στην επικράτεια άλλου κράτους μέλους.

Άρθρο 5

1. Οι διατάξεις περιορισμού της ταχύτητας που αναφέρονται στα άρθρα 2 και 3 πρέπει να ικανοποιούν τις τεχνικές προδιαγραφές του παραρτήματος της οδηγίας 92/24/ΕΟΚ(15). Ωστόσο, όλα τα οχήματα που καλύπτει η παρούσα οδηγία, τα οποία λαμβάνουν άδεια κυκλοφορίας πριν από την ...(16), μπορούν να συνεχίζουν να φέρουν διατάξεις περιορισμού της ταχύτητας οι οποίες πληρούν τις τεχνικές προδιαγραφές που καθορίζονται από τις αρμόδιες εθνικές αρχές.

2. Η εγκατάσταση των διατάξεων περιορισμού της ταχύτητας γίνεται από συνεργεία ή οργανισμούς εγκεκριμένους από τα κράτη μέλη."

2. Παρεμβάλλεται το ακόλουθο άρθρο: "Άρθρο 6α

Η Επιτροπή προβαίνει σε αξιολόγηση, στα πλαίσια του προγράμματος δράσης για την οδική ασφάλεια για την περίοδο 2002-2010, των επιπτώσεων που έχει στην οδική ασφάλεια και την οδική κυκλοφορία η ρύθμιση, στις ταχύτητες που προβλέπονται από την παρούσα οδηγία, των διατάξεων περιορισμού της ταχύτητας που χρησιμοποιούνται από τα οχήματα της κατηγορίας M2 και από τα οχήματα της κατηγορίας N2 μεγίστου βάρους ίσου ή κατώτερου των 7,5 τόνων.

Η Επιτροπή υποβάλλει, ενδεχομένως, κατάλληλες προτάσεις."

Άρθρο 2

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο στις ...(17). Ενημερώνουν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομέρειες της αναφοράς αυτής καθορίζονται από τα κράτη μέλη.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

...,

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 270 E της 25.9.2001, σ. 77.

(2) ΕΕ C 48 της 21.2.2002, σ. 47.

(3) Γνώμη του Ευρωπαϊκού Κοινοβουλίου της 7ης Φεβρουαρίου 2002 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της 25ης Ιουνίου 2002 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(4) ΕΕ L 57 της 2.3.1992, σ. 27.

(5) ΕΕ C 218 της 31.7.2000, σ. 1.

(6) Οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (ΕΕ L 42 της 23.2.1970, σ. 1)· οδηγία όπως τροποποιήθηκε τελευταία από την οδηγία 2001/116/ΕΚ της Επιτροπής (ΕΕ L 18 της 21.1.2002, σ. 1).

(7) Πρώτη ημέρα του μήνα μετά τη συμπλήρωση του δευτέρου έτους από την έναρξη ισχύος της οδηγίας 2002/.../ΕΚ.

(8) Πρώτη ημέρα του μήνα μετά τη συμπλήρωση του δευτέρου έτους από την έναρξη ισχύος της οδηγίας 2002/.../ΕΚ.

(9) Πρώτη ημέρα του μήνα μετά τη συμπλήρωση του δευτέρου έτους από την έναρξη ισχύος της οδηγίας 2002/.../ΕΚ.

(10) Οδηγία 88/77/ΕΟΚ του Συμβουλίου, της 3ης Δεκεμβρίου 1987, για την προσέγγιση των νομοθεσιών των κρατών μελών σχετικά με τα μέτρα που πρέπει να ληφθούν κατά των εκπομπών αερίων ρύπων από ντιζελοκινητήρες προορισμένους να τοποθετηθούν σε οχήματα (ΕΕ L 36 της 9.2.1988, σ. 33)· οδηγία όπως τροποποιήθηκε τελευταία από την οδηγία 2001/27/ΕΚ της Επιτροπής (ΕΕ L 107 της 18.4.2001, σ. 10).

(11) Πρώτη ημέρα του μήνα μετά τη συμπλήρωση του δευτέρου έτους από την έναρξη ισχύος της οδηγίας 2002/.../ΕΚ.

(12) Πρώτη ημέρα του μήνα μετά τη συμπλήρωση του τρίτου έτους από την έναρξη ισχύος της οδηγίας 2002/.../ΕΚ.

(13) Πρώτη ημέρα του μήνα μετά τη συμπλήρωση του τέταρτου έτους από την έναρξη ισχύος της οδηγίας 2002/.../ΕΚ.

(14) Πρώτη ημέρα του μήνα μετά τη συμπλήρωση του δευτέρου έτους από την έναρξη ισχύος της οδηγίας 2002/.../ΕΚ.

(15) Οδηγία 92/24/ΕΟΚ του Συμβουλίου, της 31ης Μαρτίου 1992, σχετικά με τις συσκευές περιορισμού της ταχύτητας ή συναφή συστήματα περιορισμού της ταχύτητας ορισμένων κατηγοριών οχημάτων με κινητήρα (ΕΕ L 129 της 14.5.1992, σ. 154).

(16) Πρώτη ημέρα του μήνα μετά τη συμπλήρωση του δευτέρου έτους από την έναρξη ισχύος της οδηγίας 2002/.../ΕΚ.

(17) Πρώτη ημέρα του μήνα μετά τη συμπλήρωση του δευτέρου έτους από την έναρξη ισχύος της παρούσας οδηγίας.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

ΕΙΣΑΓΩΓΗ

Η Επιτροπή, στις 14 Ιουνίου του 2001, υπέβαλε μια πρόταση(1) προς τροποποίηση της οδηγίας 92/6/ΕΟΚ του Συμβουλίου "σχετικά με την εγκατάσταση και τη χρήση διατάξεων περιορισμού της ταχύτητας σε ορισμένες κατηγορίες οχημάτων με κινητήρα στην Κοινότητα"(2). Το Συμβούλιο, στα πλαίσια της διαδικασίας συναπόφασης (άρθρο 251/ΕΚ), κατέληξε σε κοινή θέση επί της εν λόγω προτάσεως, στις 25 Ιουνίου 2002.

Κατά τον καθορισμό της θέσης του, το Συμβούλιο έλαβε υπόψιν του τη γνώμη που εδόθη από το Ευρωπαϊκό Κοινοβούλιο κατά την πρώτη ανάγνωση, στις 7 Φεβρουαρίου του 2002(3).

Η Οικονομική και Κοινωνική Επιτροπή έδωσε γνώμη στις 28 Νοεμβρίου του 2001(4).

Η Επιτροπή των Περιφερειών αποφάσισε να μην δώσει γνώμη(5).

Η πρωτοβουλία της Επιτροπής να υποβάλει την πρόταση αποτελεί προέκταση της ανακοίνωσης την οποία είχε υποβάλει τον Μάρτιο του 2000 για το θέμα της οδικής ασφάλειας, καθώς και της θετικής υποδοχής που επεφύλαξαν σ' αυτήν το Συμβούλιο και το Ευρωπαϊκό Κοινοβούλιο, στα αντίστοιχα ψηφίσματα τους, αναγνωρίζοντας τις διατάξεις περιορισμού της ταχύτητας ως ένα από τα - εν σχέσει με το κόστος τους - πλέον αποτελεσματικά μέτρα οδικής ασφάλειας. Με αυτά τα δεδομένα, η Επιτροπή υπέβαλε την ως άνω πρόταση σχετικής οδηγίας, μαζί με μια έκθεση επί της εφαρμογής της οδηγίας 92/6/ΕΟΚ.

Στην έκθεσή της, η Επιτροπή δηλώνει ότι μια ανάλυση των επιπτώσεων από τη χρήση των διατάξεων περιορισμού της ταχύτητας υπήρξε γενικώς άκρως θετική περί την αύξηση της οδικής ασφάλειας και την προστασία του περιβάλλοντος.

Η Επιτροπή πρότεινε, ως εκ τούτου, την επέκταση του πεδίου εφαρμογής της οδηγίας 92/6/ΕΟΚ στα μηχανοκίνητα οχήματα κατηγορίας M2, τα οχήματα μέγιστης μάζας μεταξύ 5 και 10 τόνων κατηγορίας M3 και τα οχήματα κατηγορίας N2.

ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Το Συμβούλιο, στο οικείο ψήφισμα περί ενίσχυσης της οδικής ασφάλειας, της 26ης Ιουνίου 2000, απέδωσε βασική σημασία στην εξασφάλιση προόδου επί σειράς, μεταξύ άλλων, νομοθετικών μέτρων, μεταξύ των οποίων συγκαταλέγεται και η επέκταση του πεδίου εφαρμογής της περί των διατάξεων περιορισμού της ταχύτητας οδηγίας 92/6/ΕΟΚ στα προοριζόμενα για τη μεταφορά επιβατών και προϊόντων οχήματα βάρους άνω των 3,5 τόνων, με βάση την αξιολογική έκθεση της Επιτροπής επί της κεκτημένης πείρας εφαρμογής αυτής της οδηγίας. Με δεδομένο αυτό το ψήφισμα, και με γνώμονα τις αξιολογικές εκτιμήσεις της Επιτροπής, το Συμβούλιο υποστηρίζει πλήρως το γενικό πνεύμα της πρότασης, ήτοι την επέκταση του πεδίου εφαρμογής της οδηγίας 92/6/ΕΟΚ στα μηχανοκίνητα οχήματα κατηγορίας M2, τα οχήματα μέγιστης μάζας μεταξύ 5 και 10 τόνων κατηγορίας M3 και τα οχήματα κατηγορίας N2.

Παρά ταύτα, κατά την υιοθέτηση της κοινής θέσης του, το Συμβούλιο αποφάσισε σειρά τροπολογιών επί της προτάσεως της Επιτροπής, που θα μπορούσαν να συνοψιστούν ως εξής:

- ο τρόπος ρύθμισης των διατάξεων περιορισμού της ταχύτητας καθίσταται ομοιόμορφος σε όλα τα οχήματα τα εμπίπτοντα στο πεδίο εφαρμογής της οδηγίας. Κατ' αυτόν τον τρόπο, οι διατάξεις περιορισμού ταχύτητας των μηχανοκίνητων οχημάτων κατηγορίας M2, M3, N2 και N3 θα πρέπει να ρυθμίζονται κατά τρόπον ώστε η ταχύτητα των οχημάτων αυτών να φθάνει μόνο μέχρι και τα 100 km/h, στις περιπτώσεις οχημάτων κατηγορίας M2 και M3, και μέχρι και τα 90 km/h, στις περιπτώσεις οχημάτων κατηγορίας N2 και N3,

- η οδηγία θα πρέπει να τεθεί σε εφαρμογή αμέσως μετά πάροδο διετίας από της ενάρξεως ισχύος της, αντί την 1η Ιανουαρίου του 2004,

- η εκ των υστέρων τοποθέτηση διατάξεων στα οχήματα περιορίζεται σε όσα, πλέον, μόνον οχήματα έχουν λάβει άδεια κυκλοφορίας από 1ης Οκτωβρίου του 2001 και πληρούν τις προϋποθέσεις των οριακών τιμών που θέτει η οδηγία 88/77/ΕΟΚ (πρότυπα εκπομπών EURO 3),

- επί χρονική περίοδο μέχρι 3 ετών από της λήξεως της προθεσμίας μεταφοράς της οδηγίας στην εθνική νομοθεσία, παρέχεται ευχέρεια στα κράτη μέλη να εξαιρούν τα οχήματα με μέγιστη μάζα μεταξύ 3,5 και 7,5 τόνων κατηγορίας M2 και N2, εάν και εφόσον έχουν ημεδαπές πινακίδες και δεν κινούνται σε άλλο κράτος μέλος,

- επίσης, καλείται η Επιτροπή να εκτιμήσει, ως τμήμα του περί οδικής ασφάλειας προγράμματος δράσης 2002-2010, ποιές οι επιπτώσεις επί της οδικής ασφάλειας και οδικής κυκλοφορίας από την προσαρμογή των περιορισμών ταχύτητας οχημάτων κατηγορίας M2 και οχημάτων με μέγιστη μάζα μέχρι και 7,5 τόνων κατηγορίας N2 στις ταχύτητες που καθορίζονται από την οδηγία. Βάσει των ιδίων δικαιωμάτων πρωτοβουλίας, η Επιτροπή θα υποβάλει κατάλληλες προτάσεις,

- επίσης, παρέχεται ευχέρεια στα κράτη μέλη να απαιτούν, οι διατάξεις περιορισμού της ταχύτητας των οχημάτων κατηγορίας N2 και N3 με ημεδαπές πινακίδες που χρησιμοποιούνται αποκλειστικώς για μεταφορά επικίνδυνων προϊόντων, να ρυθμίζονται κατά τρόπον ώστε αυτά τα οχήματα να μπορούν να αναπτύσσουν μέγιστη ταχύτητα μόνον κάτω των 90 km/h.

Εξ άλλου, στην κοινή θέση του Συμβουλίου ελήφθησαν υπόψιν, επί της ουσίας τους, οι περισσότερες τροπολογίες που ενέκρινε το Ευρωπαϊκό Κοινοβούλιο κατά την πρώτη ανάγνωση της πρότασης. Εν προκειμένω, θα πρέπει ιδιαιτέρως να μνημονευθούν οι ακόλουθες τροπολογίες τις οποίες απεδέχθη το Συμβούλιο:

- Τροπολογία 4, περί παροχής ευχέρειας στα κράτη μέλη να απαιτούν, οι διατάξεις περιορισμού της ταχύτητας, στις περιπτώσεις οχημάτων κατηγορίας N2 και N3, να ρυθμίζονται σε ταχύτητα κάτω των 90 km/h για τις αποκλειστικές μεταφορές επικίνδυνων προϊόντων,

- Τροπολογία 5, περί των ημερομηνιών εφαρμογής της οδηγίας στις διάφορες κατηγορίες οχημάτων, με διαχωρισμό μεταξύ εθνικών και διεθνών μεταφορών (έγινε δεκτή με αλλαγές ημερομηνιών),

- Τροπολογία 6, περί ευχέρειας των κρατών μελών, επί χρονική περίοδο μέχρι 3 ετών από της λήξεως της προθεσμίας μεταφοράς της οδηγίας στην εθνική νομοθεσία, να δέχονται προσωρινή εξαίρεση των οχημάτων κατηγορίας M2 και N2 με ημεδαπές πινακίδες και βάρους μεταξύ 3,5 και 7,5 τόνων. Παρά ταύτα, το Συμβούλιο πρόσθεσε ως όρο οι σχετικές μεταφορές να είναι δυνατές μόνο στο έδαφος κράτους μέλους.

Το Συμβούλιο απέρριψε τις τροπολογίες 1, 2 και 3: οι συντακτικές βελτιώσεις που επιδιώκουν αυτές οι τροπολογίες δεν είναι απαραίτητες πλέον, κατόπιν του δεδομένου πνεύματος της κοινής θέσης του Συμβουλίου. Προστούτοις, το Συμβούλιο δεν μπόρεσε να αποδεχθεί την τροπολογία του Ευρωπαϊκού Κοινοβουλίου υπ' αριθ. 8. Η δυνατότητα υπέρβασης της ανώτατης ταχύτητας επί αυστηρά περιορισμένο χρόνο για προσπέραση βραδέως κινούμενου οχήματος -τη σκοπιμότητα και τεχνική εφικτότητα της οποίας καλείται η Επιτροπή να επανεξετάσει, κατά την τροπολογία- υπάρχει ενδεχόμενο να δημιουργήσει προβλήματα κατά την εφαρμογή της στην πράξη, αλλά και κρίνεται ασυμβίβαστη με τις γενικές αρχές και τις έννοιες που διαπνέουν την κοινή θέση του Συμβουλίου.

(1) ΕΕ C 270 E της 25.9.2001, σ. 77.

(2) ΕΕ L 57 της 2.3.1992, σ. 27.

(3) Δεν έχει ακόμα δημοσιευθεί στην Επίσημη Εφημερίδα

(4) ΕΕ C 48 της 21.2.2002, σ. 47.

(5) Επιστολή 30ής Οκτωβρίου 2001.